### NN 124/2019 (18.12.2019.), Odluka o gradskim porezima Grada Staroga Grada

Grad Stari Grad

2468

Na temelju čl. 35. Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17 i 98/19), članka 42. stavka 1. Zakona o lokalnim porezima (»Narodne novine«, br. 115/16 i 101/17), te članaka 81., 87. i 101. Statuta Grada Staroga Grada (»Službeni glasnik Grada Staroga Grada«, br. 12/09, 3/10, 4/13, 5/13 i 6/18), Gradsko vijeće Grada Staroga Grada na svojoj XXX. sjednici održanoj 29. studenoga 2019. godine donosi

ODLUKU

O GRADSKIM POREZIMA
 GRADA STAROGA GRADA

I. OPĆE ODREDBE

Članak 1.

Ovom Odlukom utvrđuju se vrste lokalnih poreza koji se uvode za područje Grada Staroga Grada, visina stope prireza porezu na dohodak, visina stope poreza na potrošnju, visina poreza na kuće za odmor izražena u kuni po kvadratnom metru te način obračuna i plaćanja poreza u skladu sa Zakonom o lokalnim porezima.

Članak 2.

Gradski porezi na području Grada Staroga Grada su:

1. prirez porezu na dohodak

2. porez na potrošnju

3. porez na kuće za odmor.

II. PRIREZ POREZU NA DOHODAK

Članak 3.

(1) Prirez porezu na dohodak plaćaju fizičke osobe – obveznici poreza na dohodak prema Zakonu o porezu na dohodak, koji imaju prebivalište ili uobičajeno boravište na području Grada Staroga Grada.

(2) Osnovicu za obračun prireza porezu na dohodak čini ukupan iznos obračunatog poreza na dohodak.

Članak 4.

Prirez porezu na dohodak plaća se po stopi od 10 %.

Članak 5.

Poslove utvrđivanja, evidentiranja, nadzora, naplate i ovrhe radi naplate prireza porezu na dohodak obavlja Ministarstvo financija – Porezna uprava.

Članak 6.

Prirez porezu na dohodak prihod je proračuna Grada Staroga Grada.

Članak 7.

Glede utvrđivanja, naplate, povrata prireza porezu na dohodak, žalbenog postupka, zastare i prekršajnog postupka primjenjuju se odredbe Općeg poreznog zakona i Prekršajnog zakona.

III. POREZ NA POTROŠNJU

Članak 8.

Porez na potrošnju se plaća na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području Grada Staroga Grada.

Članak 9.

Obveznik poreza na potrošnju iz članka 8. ove Odluke je pravna i fizička osoba koja pruža ugostiteljske usluge na području Grada Staroga Grada.

Članak 10.

Osnovica za porez na potrošnju iz članka 8. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

Članak 11.

Porez na potrošnju plaća se po stopi od 3 %.

Članak 12.

Obračunsko razdoblje poreza na potrošnju je od prvog do posljednjeg dana u mjesecu.

Članak 13.

(1) Utvrđenu obvezu poreza na potrošnju za obračunsko razdoblje iz prethodnog stavka porezni obveznik iskazuje na Obrascu PP-MI-PO, koji je propisan Zakonom o lokalnim porezima i njegov je sastavni dio.

(2) Obrazac iz prethodnog članka porezni obveznik podnosi nadležnoj ispostavi Porezne uprave prema sjedištu, odnosno prebivalištu ili uobičajenom boravištu poreznog obveznika zbirno za sve poslovne prostore, na način da na obrascu iskaže podatke za svaki grad/općinu pojedinačno.

(3) Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

(4) Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija – Porezna uprava

IV. POREZ NA KUĆE ZA ODMOR

Članak 14.

(1) Porez na kuće za odmor plaćaju sve pravne i fizičke osobe koje su vlasnici kuća za odmor na području Grada Staroga Grada.

Članak 15.

(1) Kućom za odmor smatra se svaka zgrada ili dio zgrade ili stan koji se koristi povremeno ili sezonski.

(2) Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

Članak 16.

(1) Vlasnikom kuće za odmor smatrat će se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

(2) Vlasnikom, odnosno suvlasnikom smatrat će se i osoba koja je vanknjižni vlasnik, odnosno suvlasnik ukoliko se to može utvrditi drugim dokazima kojima se može dokazati da je netko stekao nekretninu pravnim poslom, odlukom suda, nasljeđivanjem i na temelju zakona, a nije uknjižen u zemljišnim knjigama.

(3) Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku, te svaki od njih posebno dobiva rješenje o razrezu poreza, osim ako se izjavom ne usuglase da će porez objediniti i rješenje glasiti samo na jednoga od suvlasnika nekretnine.

Članak 17.

(1) Porez na kuće za odmor plaća se 15,00 kuna po jednom četvornom metru korisne površine godišnje u korist proračuna Grada Staroga Grada.

(2) Iznimno, fizičke osobe koje su temeljem akta o nasljeđivanju postale vlasnici kuće za odmor, a čiji je pravni prednik imao ili ima prebivalište na području Grada Staroga Grada u trajanju od najmanje 25 godina, plaćaju porez iz stavka 1. ovog članka u iznosu od 10,00 kuna po jednom četvornom metru korisne površine kuće za odmor.

Članak 18.

(1) Porez na kuće za odmor ne plaća se na kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

(2) Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

(3) Porez na kuće za odmor ne plaća se na odmarališta u vlasništvu Grada Staroga Grada koja služe za smještaj djece do 15 godina starosti.

Članak 19.

Rješenje o razrezu poreza na kuće za odmor donosi nadležno tijelo za utvrđivanje poreza – Jedinstveni upravni odjel Grada Staroga Grada.

Članak 20.

(1) Obveznici poreza na kuće za odmor moraju Jedinstvenom upravnom odjelu Grada Staroga Grada, dostaviti podatke o kućama za odmor, i to korisnu površinu kuće za odmor ako nadležno tijelo za utvrđivanje poreza ne raspolaže tim podacima.

(2) Podatke iz stavka 1. ovog članka porezni obveznici dužni su dostaviti do 31. ožujka godine za koju se utvrđuje porez na kuće za odmor.

Članak 21.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

V. PROVEDBENE ODREDBE

Članak 22.

(1) Nadležno porezno tijelo za utvrđivanje i naplatu lokalnih poreza propisanih člankom 2. stavkom 1. točka. 3. ove Odluke je Jedinstveni upravni odjel Grada Staroga Grada.

(2) Poslove u svezi s utvrđivanjem i naplatom prireza porezu na dohodak i poreza na potrošnju obavljat će Porezna uprava, na temelju prethodne suglasnosti Ministra financija (»Narodne novine« broj 1/17) od 21. prosinca 2016. godine, klasa: 011-01/16-02/36, urbroj: 513-07-21-01/16-1.

Članak 23.

Pravne osobe, druge organizacije, fizičke osobe, banke i druge financijske organizacije dužni su na zahtjev Jedinstvenog upravnog odjela Grada Staroga Grada dostaviti podatke, odnosno omogućiti uvid u poslovne knjige i evidencije zbog prikupljanja podataka potrebnih za utvrđivanje poreza.

Članak 24.

Porezna uprava je dužna jedanput mjesečno, Gradu Starome Gradu dostavljati zbirna izvješća o utvrđenim i naplaćenim porezima.

Članak 25.

Ovlašćuje se nadležna organizacija platnog prometa zadužena za raspoređivanje javnih prihoda da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.

Članak 26.

U slučaju da porezni obveznik dospjeli porez ne plati u propisanom roku, porez se naplaćuje sukladno odredbama Općeg poreznog zakona i Zakona o lokalnim porezima.

Članak 27.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

VI. PRIJELAZNE I ZAVRŠNE ODREDBE

Članak 28.

(1) Stupanjem na snagu ove Odluke prestaje važiti Odluka o gradskim porezima (»Službeni glasnik Grada Staroga Grada«, br. 10/01 i 16/12) i Odluka o prirezu porezu na dohodak Grada Staroga Grada (»Službeni glasnik Grada Staroga Grada«, br. 7/15).

(2) Svi postupci utvrđivanja i naplate gradskih poreza Grada Staroga Grada započeti prema odredbama odluka iz prethodnog stavka završit će se prema odredbama Zakona o financiranju jedinica lokalne i područne (regionalne) samouprave (»Narodne novine«, 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07, 73/08, 25/12, 147/14, 100/15).

Članak 29.

Na sva pitanja koja nisu uređena ovom Odlukom primjenjuju se odredbe Zakona o lokalnim porezima i Općeg poreznog zakona.

Članak 30.

(1) Ova Odluka stupa na snagu osmog dana od dana objave u »Narodnim novinama«, a primjenjuje se od 1. siječnja 2020. godine, osim odredbi o prirezu poreza na dohodak koje stupaju na snagu prvoga dana u mjesecu nakon mjeseca objave u »Narodnim novinama«.

(2) Ista Odluka objavit će se i u »Službenom glasniku Grada Staroga Grada«.

Klasa: 410-01/19-01/9
 Urbroj: 2128/03-19-1
 Stari Grad, 29. studenoga 2019.

Predsjednik
 Gradskog vijeća
 Toni Lučić Lavčević, dr. med., v. r.